Euroopa Parlamendi ja nõukogu määruse (EÜ) nr 110/2008 (piiritusjookide määratlemise, kirjeldamise, esitlemise, märgistamise ja geograafiliste tähiste kaitse kohta ning millega tunnistatakse kehtetuks nõukogu määrus (EMÜ) nr 1576/89) artikli 17 lõike 6 kohase taotluse avaldamine

(2021/C 464/07)

Käesoleva dokumendi avaldamine annab õiguse esitada taotluse suhtes vastuväiteid vastavalt Euroopa Parlamendi ja nõukogu määruse (EL) 2019/787 (1) artiklile 27.

TEHNILISE TOIMIKU PEAMISED SPETSIFIKAADID

„HOMOKHÁTI ŐSZIBARACK PÁLINKA“

ELi nr: PGI-HU-02471 – 25. mai 2018

1. Nimetus

„Homokháti őszibarack pálinka“

2. Piiritusjoogi kategooria

Puuviljadest valmistatud kange alkohoolne jook (määruse (EÜ) nr 110/2008 kategooria nr 9)

3. Piiritusjoogi kirjeldus

3.1. Füüsikalised, keemilised ja/või organoleptilised omadused

Füüsikalis-keemilised omadused

Vesiniktsüaniidhappe sisaldus kuni 5 g ühe hektoliitri 100mahuprotsendilise alkoholi kohta Lenduvate ainete üldsisaldus vähemalt 250 g ühe hektoliitri 100mahuprotsendilise alkoholi kohta Vasesisaldus kuni 7 mg kilogrammis valmistootes

Organoleptilised omadused

Värvus: selge; värvita.

Lõhn: peen kerge aroom, mis meenutab küpse virsiku puuviljalisust kergelt aromaatse tsitrusenüansiga, vahel kerge martsipaniaroomiga.

Maitse: värsked tsitrusenüansid, omanäolise keskmiselt täidlase tugeva struktuuriga, mida täiendab küpse virsiku maitse ja õrn hapusus ning püsiv, siidine ja samas omanäoline järelmaitse.

3.2. Eriomadused (võrreldes sama kategooria piiritusjookidega)

Tootel „Homokháti őszibarack pálinka“ on iseloomulik lõhn ja maitse tänu Homokhátsági piirkonnas kasvatatavatele virsikutele: selle lõhn on õrnalt aromaatne ja tsitruseline, meenutades küpse virsiku puuviljalisust; tsitrusenüansse on tunda ka maitses, mis on kergelt magus ja siidise järelmaitsega.

4. Asjaomane geograafiline piirkond

Toodet „Homokháti őszibarack pálinka“ toodetakse järgmiste omavalitsusüksuste halduspiirides: Mórahalom, Ásotthalom, Domaszék, Zákányszék, Ruzsa, Öttömös, Pusztamérges, Üllés, Bordány, Forráskút, Zsombó, Szatymaz, Kelebia ja Balotaszállás.

Toodet „Homokháti őszibarack pálinka“ võib meskida, kääritada, destilleerimispajas töödelda ja seisma jätta üksnes selles geograafilises piirkonnas asuvates kaubanduslikes paalinkatehastes.

5. Piiritusjoogi valmistamise meetod

Paalinka tootmise põhietapid on järgmised:

a) Puuviljade valimine ja vastuvõtmine

b) Meskimine ja kääritamine

c) destilleerimine

d) seisma jätmine

e) paalinka töötlemine ja tootmine

a.) Puuviljade valimine ja vastuvõtmine

Paalinka põhikoostisosa on geograafilises piirkonnas kasvanud hea või suurepärase kvaliteediga täisküps vili. Vastuvõtmisel tehakse puuviljade kogus kindlaks kaalumise teel.

Vastuvõtmisel kontrollitakse kvaliteeti pistelise kontrolli abil, seejuures tuginetakse organoleptilisele hindamisele (küpsus – küps kuni üleküps – terve, puhas, ilma võõrkehadeta, st pinnase, lehtede, võrsete, kivide, metalli või muude materjalideta – ning hallituse või mädanikuta).

b.) Meskimine ja kääritamine

Virsikukivi tuleb eemaldada kivide eemaldamise masina abil.

Kääritamise ajal on oluline seadistada temperatuur täpselt (16–23 °C), et saavutada optimaalne pH tase (2,8–3,2) ning kontrollida suhkru- ja alkoholisisaldust.

Suhkrusisaldus tuleb kääritamise lõpuks viia allapoole 5 °Brixi.

Paalinkat ei tohiks tootmisprotsessi ajal magustada, isegi mitte maitse ümardamiseks.

c.) Destilleerimine

Toodet „Homokháti őszibarack pálinka“ saab toota kaheetapilise destilleerimise teel, kasutades õiget kvaliteeti tagavat traditsioonilist destilleerimismahutit. Destilleerimispajas töötlemine on kaheastmeline fraktsioneeriv destilleerimismeetod, milles kasutatakse mahutit maksimaalse mahutavusega 1 000 liitrit.

d.) seisma jätmine

Toode „Homokháti őszibarack pálinka“ tuleb kuni maitse tasakaalustumiseni seisma jätta.

Kui välistemperatuur on üle 25 oC, tuleb ladustamisruumi õhku jahutada kliimasüsteemi abil või vähemalt kord nädalas veepihustiga niisutada.

e.) paalinka töötlemine ja tootmine

Kooskõlas villitud tooteid puudutavate väga rangete eeskirjadega (± 0,3 mahuprotsenti) tuleb seisma jäetud paalinka alkoholisisaldus kvaliteetse joogivee lisamisega tarbimiseks sobivale tasemele kohandada. Vesi võib olla destilleeritud, demineraliseeritud, deioniseeritud või pehmendatud.

Seisnud paalinkat võib jahutada ja filtreerida. Vajaduse korral võib toote edasiseks täiustamiseks ja sellest raskmetallide eemaldamiseks seda sobivate töötlemisvahenditega veelgi töödelda. Seejärel saab paalinka pudelitesse villida.

Kui sobiv alkoholisisaldus on saavutatud, võib paalinka pestud pudelitesse valada ja sulgeda need kas keeratavate alumiiniumkorkide või muude toidu pakendamise kriteeriumidele vastavate keeratavate korkide või tavaliste korkidega. Kasutada võib klaasist või keraamilisi pudeleid.

6. Seos geograafilise keskkonna või päritoluga

6.1. Seose suhtes olulised geograafilise piirkonna või päritolu üksikasjad

Seose suhtes olulised geograafilise piirkonna või päritolu üksikasjad tuginevad neljale sambale:

a) Homokhátsági piirkonna maa ja ainulaadne mullastruktuur

b) Homokhátsági piirkonna eriline mikrokliima

c) Homokhátsági piirkonnas kasvatatavad virsikusordid

d) inimtegurid

a) Homokhátsági piirkonna maa ja ainulaadne mullastruktuur

Asjaomane geograafiline piirkond koosneb Lõuna-Alföldi liivaseljandiku mittemustmulla aladest (Homokhátság), mis asuvad Doonau ja Tisza jõe vahelistel lauskmaadel, laiudes Csongrádi komitaadis asuvast Szegedi linnast edelasse.

Homokhátsági piirkonna liivane pinnas sobib eriti hästi aianduseks ja puuviljade kasvatamiseks, sest see on hea kuivendusega ja soojeneb ruttu. Liivane huumuserikas pinnas koosneb peamiselt kvartsikristallidest. Liivasel mullal on tavaliselt madal (kuni 5 %) kolloidisisaldus, mis võimaldab neil kiiresti kuivada. Samuti sisaldab liivane pinnas rikkalikult vilku, mis varustab taimi toitainetega (kaalium, boor, raud, tsink).

b) Homokhátsági piirkonna eriline mikrokliima

Homokhátság piirkonna kliima on äärmiselt kontinentaalne ning suved on märkimisväärselt kuumad, kuivad ja põuased. Viljade küpsemisperioodil varieeruvad temperatuurid päeva jooksul väga suurel määral. Piirkonda iseloomustab riigi kõige kõrgem päikesepaisteliste tundide arv (enam kui 2 600 tundi).

c) Homokhátsági piirkonnas kasvatatavad virsikusordid

Toote „Homokháti őszibarack pálinka“ valmistamisel tuleb kasutada sorte, mis pärinevad punktis 4 määratletud geograafilisest piirkonnast. Kõiki neid sorte on võimalik identifitseerida kuni metsiku virsiku oksani välja, kuna metsiku virsiku seemneid kasutatakse külviseemnetena, millest pärast istutamist saab seemik, millele poogitakse väärtuslikud oksad. Nende sortide kombinatsioon tagab selle, et Homokháti piirkonnas kasvatatud virsikute ainulaadne maitse ja lõhn peegeldub nendest virsikutest valmistatud paalinka organoleptilistes omadustes – sellistes nagu tsitruseline värskus, õrn magusus ja siidine järelmaitse.

d) Inimtegurid

Toodet „Homokháti őszibarack pálinka“ valmistatakse geograafilises piirkonnas traditsioonilises destilleerimisnõus töötlemise abil Teadmisi traditsioonilisest tootmismeetodist antakse edasi ühelt põlvkonnalt teisele. Destilleerimispajas töötlemine on traditsiooniline protsess, milles maitse- ja lõhnanüansid avalduvad paalinkale iseloomulikul viisil. Destilleerimine on virsikutest valmistatava paalinka tootmise üks nurgakivisid; just inimeste oskusteave annab valmistootele „Homokháti őszibarack pálinka“ geograafilises piirkonnas kasvatatud virsikute ainulaadse maitse ja lõhna. Paalinka valmistamiseks on vaja erilist oskusteavet, eeskätt seetõttu, et paalinkat valmistatakse harva virsikutest.

6.2. Piiritusjoogi eriomadused, mis tulenevad geograafilisest piirkonnast

Toote „Homokháti őszibarack pálinka“ ja geograafilise piirkonna vaheline seos põhineb toote kvaliteedil.

Päikesepaisteliste tundide suur arv võimaldab virsikutel täielikult küpseda ning temperatuuride suur kõikumine päeva jooksul muudab virsikud magusaks ja mahlaseks. Tänu liivasele vilgurikkale pinnasele on virsikud õrnad ja tsitruseliselt värsked; rikkalikult mikroelemente sisaldav vilk tagab samas neile kõrge kuivainesisalduse. Tänu neile teguritele on Homokhátsági piirkonnas kasvatatud virsikutel kõrge väärtus, rikkalik maitse ja lõhn, ning siidine järelmaitse.

Destilleerimispajas töötlemise meetod toob tootes „Homokháti őszibarack pálinka“ tavaliselt välja küpsete virsikute lõhna: paalinkat iseloomustab tugev omanäoline pisut hapukas maitse, kuid õrnalt aromaatne diskreetne lõhn.

Tänu Homokhátsági piirkonnast pärit virsikute rikkalikele lõhnanüanssidele ja kasutatud destilleerimistehnoloogiale on tootel „Homokháti őszibarack pálinka“ kõrge lenduvate ainete sisaldus ja iseloomulik keskmise täidlusega maitse. Rikkalikud lõhnanüansid annavad paalinkale püsiva, samas siidise järelmaitse.

7. Euroopa Liidu või riiklikud/piirkondlikud õigusnormid

— 1997. aasta õigusakt XI kaubamärkide ja geograafiliste tähiste kaitse kohta.

— 2008. aasta õigusakt LXXIII paalinka, viinamarjade pressimisjääkidest valmistatud paalinka ning paalinka riikliku nõukogu kohta.

— Valitsuse 30. juuli 2009. aasta määrus nr 158/2009, milles sätestatakse põllumajandustoodete ja toiduainete geograafiliste tähiste kaitse ja kontrolli üksikasjalikud eeskirjad.

— Valitsuse 29. veebruari 2012. aasta määrus nr 22/2012 riikliku toiduohutusameti kohta.

— Euroopa Parlamendi ja nõukogu 15. jaanuari 2008. aasta määrus (EÜ) nr 110/2008 piiritusjookide määratlemise, kirjeldamise, esitlemise, märgistamise ja geograafiliste tähiste kaitse kohta ning millega tunnistatakse kehtetuks nõukogu määrus (EMÜ) nr 1576/89.

— Komisjoni 25. juuli 2013. aasta rakendusmäärus (EL) nr 716/2013, millega kehtestatakse Euroopa Parlamendi ja nõukogu määruse (EÜ) nr 110/2008 (piiritusjookide määratlemise, kirjeldamise, esitlemise, märgistamise ja geograafiliste tähiste kaitse kohta) üksikasjalikud rakenduseeskirjad.

8. Taotleja

Nimi: Kerekes Pálinka – ainuomanik Pál Kerekes

Aadress: Szegfű János u. 5-7, 6787 Zákányszék, Ungari

E-post: kerekespal@vipmail.hu, lkerekes01@gmail.com

Tel +36 705756684, +36 304091041

9. Geograafilise tähise täiend

–

10. Märgistamise erieeskirjad

Lisaks õigusaktides täpsustatud elementidele sisaldab nimetus ka järgmist:

— „földrajzi árujelző“ [geograafiline tähis] (nimetusest eraldi).

(1) EÜT L 130, 17.5.2019, lk 1.